JOBO 34 SSO61SO - Yaba Elihu o isetsa polelo ya hae - Bible Search
JOBO 33 JOBO 35
1Yaba Elihu o isetsa polelo ya hae pele, a re: 2Lona banna ba bohlale, utlwang taba tsa ka! Ntshekeheleng ditsebe, lona banna ba ditaba! 3Hobane tsebe e leka ditaba, jwalokaha mahalapa a latswa dijo. 4A re batleng se lokileng, re boneng hammoho se leng molemo!
5Hobane Jobo o itse: Ke lokile, mme Modimo o nkamohile toka ya ka; 6ke etswa motho ya leshano, ha ke emela toka ya ka; ke hlabilwe ka motsu o bolayang, ke se na molato. 7Motho ke mang ya jwaloka Jobo, ya nwang nyefolo jwaloka metsi; 8ya dulang mokgatlong wa ba babe, ya tsamayang le bakgopo? 9Hobane o itse: Motho ha a rue letho, leha a thabetse Modimo.
10Lona, banna ba kutlwisiso, nkutlweng. Modimo o ke ke wa etsa bobe le ho leka; Ya matla wohle ha ho kamoo a ka etsang bokgopo kateng! 11Empa o busetsa ho motho ho lekanang le mesebetsi ya hae, o mo fumantsha ho lekanang le mekgwa ya hae. 12Ruri, Modimo o ke ke wa etsa ho sa lokang; Ya matla wohle a ke ke a kgopamisa ho loka. 13Ke mang ya beileng lefatshe taelong ya wona? Kapa ke mang ya beileng lefatshe kaofela paballong ya wona? 14Hola o ikgopola o le mong, hola o boela o inkela moya wa wona le pululo ya wona, 15nama yohle e ne e tla shwa hang, mme motho o ne a tla kgutlela leroleng.
16Jwale, ha ekaba o ena le kutlwisiso, mamela taba ena, o ele lentswe la dipolelo tsa ka hloko. 17Ya hloyang ho loka na o ne a ka rena na? Kapa o ka tswa jwang ya nang le ho loka hohle, 18ya tumisang bokgopo ba marena le bolotsana ba mahosana, 19ya sa kgetheng tshobotsi ya baholo, ya sa rateng morui ho ena le mofumanehi; etswe bohle e le mosebetsi wa matsoho a hae? 20Ba ye ba shwe hang, hara bosiu; setjhaba se ye se heletswe, se timele; ba matla ba tloswa, e seng ka letsoho la motho. 21Hobane mahlo a wona a tadimile mekgwa ya batho bohle, mme o bona metsamao ba yona kaofela. 22Ha ho lefifi, ha ho moriti o motsho, moo ba sebetsang bokgopo ba ka ipatang teng. 23Hobane ha o batle nako e telele ho tseba motho ya tshwanetseng ho hlaha kahlolong pela wona. 24O thubakanya ba matla, o sa botse letho hodima bona, o bea ba bang ditulong tsa bona; 25hobane o tseba mesebetsi ya bona; o ba diha bosiu, mme ba thubakanngwa. 26O ba bolaya pontsheng ya bohle, kaha e le disenyi. 27Hobane ba o furaletse, mme ha ba ka ba hlokomela ditsela tsa wona; 28ba nyoloseditse mehoweletso ya basenyehi ho wona, mme o utlwile dillo tsa bahlomohi. 29Ha o lokisa ditaba jwalo, ke mang ya tla nyatsa? Mme ha o ka pata sefahleho sa wona, ke mang ya ka o bonang? O busa ditjhaba le batho ka mokgwa o jwalo; 30hore motho ya bolotsana a se ke a busa, a se ke a dihela setjhaba. 31Hobane na o teng ya ka reng ho Modimo: Ke otlilwe, leha ke se na molato; 32o mpontshe seo ke sa se boneng; ha ekaba ke entse bokgopo, ha ke sa tla hlola ke etsa jwalo!
33A Modimo o tla ya ka wena, ha o putsa motho na? O re, ha o kgolwe ke molao oo o yang ka wona! A e be wena, e seng nna, ya kgethang o mong molao; hlahisa seo o se tsebang! 34Banna ba kutlwisiso ba tla bolela jwaloka nna, le motho ya bohlale ya mmametseng o tla re: 35Jobo ha a ka a bua ka bohlale, ditaba tsa hae ke tse sa utlwahaleng. 36Takatso ya ka ke hoba Jobo a lekwe ho isa qetellong haele mona a arabile ka mokgwa wa ba babe. 37Hobane o ekeleditse sebe sa hae ka ho ikgantsha; hara rona o a ithoka, o eketsa ho bua ditaba tse lwantshang Modimo.